钦定古今图书集成/明伦汇编/官常典/第275卷 > 杨翥
## 钦定古今图书集成/明伦汇编/官常典/第275卷 > 杨翥

按《明外史陈济传》：“杨翥，字仲举，吴人。少孤贫，随兄戍
武昌，授徒村塾。杨士奇微时，流寄窘乏，翥辄解馆舍
让之，而己教授他所，日往返十馀里。士奇深德之。既
得志，荐翥经明行修。宣宗诏试吏部，称旨，授翰林院
检讨，历修撰。正统中，诏简郕王府僚，诸翰林皆不欲
行，乃出侍讲仪铭及翥为左右长史。久之，翥引年归。”
王即大位，入朝，拜礼部右侍郎。景泰三年进《尚书》，给
禄致仕。明年卒，年八十五。翥笃行绝俗，一时缙绅厚
德者，翥为最。既殁，景帝念之，召其子珒入觐，官本邑
主簿。